bluuebunny/crossref_metadata_2025 huggingface dataset:
Μεθοδολογίες σχεδιασμού και αξιολόγησης έξυπνων ψηφιακών περιβαλλόντων για τον πολιτισμό και την κοινωνία
Authors: Κουκόπουλος Ζώης
Published: September 2021

Καλωσορίζοντας τη νέα ψηφιακή εποχή ο Πολιτισμός και η κληρονομιά του ενσωματώνει καθημερινά όλο και περισσότερο την τεχνολογία και τις εφαρμογές της Πληροφορικής στην έρευνα και την καθημερινή του πρακτική. Η παρούσα διατριβή φιλοξενεί μια, ιδιαίτερα, εκτεταμένη έρευνα της διεθνούς βιβλιογραφίας αποδελτιώνοντας μια πληθώρα ψηφιακών συστημάτων που υποστηρίζουν με τις υπηρεσίες τους ποικίλα επιστημονικά πεδία του Πολιτισμού. Μέσα από την παραπάνω έρευνα καθίσταται σαφές ότι οι ψηφιακές υπηρεσίες που έχουν προταθεί έως σήμερα, στη μεγάλη πλειοψηφία τους, αφορούν την υποστήριξη των διαδικασιών της ψηφιοποίησης, της ψηφιακής διατήρησης και διάσωσης, αλλά και της οργάνωσης και γνωστοποίησης της πολιτισμικής πληροφορίας. Στη διατριβή αυτή προσπαθούμε να αποτυπώσουμε το επόμενο βήμα στη σχέση Πληροφορικής και Πολιτισμού, παίρνοντας σαν δεδομένο ότι η τεχνολογία δεν μένει σταθερή και καθημερινά τροφοδοτεί την ανθρωπότητα με νέα επιτεύγματα (Διαδίκτυο των Πραγμάτων, Επαυξημένη και Εικονική Πραγματικότητα, Σημασιολογικός Ιστός, Μη Επανδρωμένα Ιπτάμενα Οχήματα). Η απάντηση που προτείνει αυτή η διατριβή είναι ο εκσυγχρονισμός των ψηφιακών υπηρεσιών που υποστηρίζουν τις διαδικασίες διαχείρισης (καταγραφή, ψηφιοποίηση, οργάνωση, διάχυση, αξιοποίηση) της πολιτισμικής πληροφορίας ούτως ώστε να γίνουν περισσότερο επίκαιρες, προσαρμοστικές, επεκτάσιμες, εξατομικεύσιμες και αποτελεσματικές ή αλλιώς πιο «έξυπνες». Προτείνουμε τη δημιουργία έξυπνων ψηφιακών περιβαλλόντων που να σχεδιάζονται με τέτοιο τρόπο ώστε να προσφέρουν έξυπνες υπηρεσίες για τον Πολιτισμό και την κληρονομιά του, με σύγχρονο τρόπο, αλλά και να υποστηρίζουν την βιωσιμότητα του φορέα που τα λειτουργεί. Σύμφωνα με τη διεθνή βιβλιογραφία, ένα ψηφιακό περιβάλλον χαρακτηρίζεται «έξυπνο» όταν προσπαθεί να αντιγράψει τις θεμελιώδεις ικανότητες του ανθρώπου και της φύσης προκειμένου να επιτύχει επαρκή πρόοδο στην επίλυση σύνθετων προβλημάτων. Για τη διατριβή αυτή, ένα έξυπνο ψηφιακό περιβάλλον (πλατφόρμα υπηρεσιών, σύστημα) για τον Πολιτισμό και την κληρονομιά του οφείλει να σχεδιάζεται με τέτοιο τρόπο που να προσφέρει έξυπνες ψηφιακές υπηρεσίες τόσο σε ειδικούς και επαγγελματίες όσο και σε θιασώτες του Πολιτισμού, να καλλιεργεί ένα αίσθημα εμπιστοσύνης στους χρήστες του όσον αφορά τη διαχείριση της πολιτισμικής πληροφορίας, να προσφέρει υπηρεσίες ανεξάρτητα από το χώρο και το χρόνο που βρίσκεται ο χρήστης, να οπτικοποιεί την πολιτισμική πληροφορία με τρόπο που να απαντά στις ανάγκες του εκάστοτε χρήστη, να διαχέει την πολιτισμική πληροφορία σε όσο το δυνατόν μεγαλύτερα κοινά και να ευαισθητοποιεί τους χρήστες πάνω σε ζητήματα διάσωσης της κληρονομιάς του Πολιτισμού. Μια σειρά από ερευνητικά ερωτήματα αναδύονται άμεσα: Πώς θα σχεδιάσουμε ένα σύγχρονο έξυπνο ψηφιακό περιβάλλον για τον Πολιτισμό και την κληρονομιά του; Πώς θα αξιολογήσουμε την προσφορά ενός τέτοιου περιβάλλοντος στην ικανοποίηση των χρηστών που το χρησιμοποιούν και των φορέων που το λειτουργούν;
Η αρχαιολογία της μοναξιάς
Authors: Ροζάκη Χριστιάνα-Άρτεμις
Published: September 2021

Η διατριβή αυτή ερευνά την έννοια της μοναξιάς του σοφόκλειου τραγικού ήρωα, ως στοιχείο του ήθους του αλλά και δομικό στοιχείο του μύθου του, όπως τον πραγματεύεται ο Σοφοκλής. Έχει ήδη υπογραμμιστεί από διάφορες μελέτες ότι ο σοφόκλειος τραγικός ήρωας ενεργεί μόνος, αποκλίνει ή αποκλείεται με τη συμπεριφορά του από την κοινότητα και έχει την ισχυρή εντύπωση ότι έχει εγκαταλειφθεί από τους θεούς. Ωστόσο δεν έχει γίνει κάποια εκτεταμένη ανάλυση της συνείδησης του ήρωα για την απομόνωση του, του τρόπου με τον οποίο αυτός και τα άλλα πρόσωπα την αντιλαμβάνονται, των παραγόντων ή των καταστάσεων που την προκαλούν και των συναισθημάτων που συνεπάγονται, των τρόπων που την αντιμετωπίζει ή μάλλον των τρόπων που επιλέγει να την επιτείνει. Τα τελευταία χρόνια έχουν γραφτεί πολλές μελέτες για την εσωτερικότητα και τα συναισθήματα των Αρχαίων Ελλήνων, αλλά το συναίσθημα της μοναξιάς απουσιάζει εντελώς από αυτές τις αναλύσεις, καθώς εγγράφεται ως ένα συναίσθημα της μετα-βιομηχανικής εποχής του 20ού αι. Το ερώτημα, όμως, είναι πώς μπορεί ένα συναίσθημα ή έστω μια εσωτερική κατάσταση, που θεωρείται εγγενής της ανθρώπινης ύπαρξης, να απουσιάζει σε ανθρώπους άλλων ιστορικών εποχών. Aκόμα και η επιστήμη της ψυχολογίας δεν εστίασε στο συναίσθημα αυτό παρά μόνο πρόσφατα, μολονότι τα συμπτώματα που τη συνοδεύουν (άγχος, κατάθλιψη) είχαν αναλυθεί διεξoδικά. Σε αυτή τη διατριβή θα επιχειρηθεί η ανάλυση των διαφόρων εκδοχών της μοναξιάς των κεντρικών τραγικών μορφών στα σωζόμενα σοφόκλεια δράματα αξιοποιώντας όρους της ψυχολογίας, της κοινωνιολογίας, της φιλοσοφίας, αλλά κυρίως εστιάζοντας στη γλώσσα των ηρώων και την οργάνωση του μυθολογικού υλικού από τον ποιητή. Ο σοφόκλειος ήρωας βρίσκεται συχνά σε καταστάσεις εκούσιας ή ακούσιας μόνωσης (νόσος, μανία, απώλεια κοινωνικής ταυτότητας, εξορία, πένθος, ερωτική απόρριψη, γήρας), έτοιμος να επιτελέσει μοναχικές πράξεις (μοναχικές επιθέσεις, μοναχικές ταφές, μοναχικές αυτοκτονίες) και να υποστεί μόνος του τις καταστροφικές συνέπειες. Ο όρος “αρχαιολογία της μοναξιάς” χρησιμοποιήθηκε γιατί σε αυτή τη μελέτη θα επιχειρηθεί η αναζήτηση των απαρχών ενός τόσο κοινού σήμερα συναισθήματος, το οποίο όμως εγγράφεται στην ίδια την ουσία της ανθρώπινης φύσης· η φύση και ο πολιτισμός, η θνητότητα και η αιωνιότητα, το οικείο και το ανοίκειο, το μιαρό και το ιερό, το νοσούν και το υγιές, το συμβατικό και το διαφορετικό, η νόρμα και η υπερβολή, το αρσενικό και το θηλυκό, ο εαυτός και ο Άλλος, η νιότη και το γήρας, το πρόσωπο και η κοινωνία είναι οι διαρκείς διχασμοί με τους οποίους έρχεται αντιμέτωπος ο άνθρωπος καταδικασμένος να νιώθει μόνος εξαιτίας της μοναδικότητάς του. Ο τραγικός ήρωας πάντα στο μεταίχμιο γίνεται η υποδειγματική ενσάρκωση αυτών των αντινομιών και μπορούμε στο πρόσωπό του να διαχειριστούμε τον terror vacui, μολονότι πίσω από τα κενά μάτια του προσωπείου, πίσω από το χάσκον στόμα του δεν είναι παρά ένας Άνθρωπος που απευθύνεται σ' εμάς, για να μοιραστούμε την αρχέγονη αλλά άφευκτη μοναξιά μας.
Cross-border supervision and resolution of significant banking groups in the context of the European Banking Union
Authors: Μαραγκόπουλος Νίκος
Published: September 2021

Η σύσταση των δύο (2) πρώτων πυλώνων της Ευρωπαϊκής Τραπεζικής Ένωσης, δηλ. του Ενιαίου Εποπτικού Μηχανισμού (ΕΕΜ) και του Ενιαίου Μηχανισμού Εξυγίανσης (ΕΜΕ), αποτελεί ορόσημο στη διαδικασία για την περαιτέρω ενίσχυση της εποπτείας και εξυγίανσης τραπεζών. Η ανάθεση της αρμοδιότητας για την εφαρμογή του νέου πλαισίου για την πρόληψη και διαχείριση κρίσεων σε υπερεθνικές αρχές (Ευρωπαϊκή Κεντρική Τράπεζα (ΕΚΤ) και Ενιαίο Συμβούλιο Εξυγίανσης (ΕΣΕ)) αναμένεται να διευκολύνει την αποτελεσματική διασυνοριακή εποπτεία και εξυγίανση των μεγαλύτερων τραπεζικών ομίλων της ευρωζώνης. Το νέο θεσμικό και κανονιστικό πλαίσιο εποπτείας και εξυγίανσης στοχεύει στην προώθηση της χρηματοπιστωτικής σταθερότητας και την αντιμετώπιση του κατακερματισμού της τραπεζικής αγοράς, όπως αυτή διαπιστώθηκε κατά τη διάρκεια της διεθνούς χρηματοπιστωτικής κρίσης και της δημοσιονομικής κρίσης της ευρωζώνης. Η διδακτορική διατριβή εξετάζει εκτενώς και σε βάθος την εφαρμογή του κανονιστικού πλαισίου εποπτείας και εξυγίανσης τραπεζών από την ΕΚΤ και το ΕΣΕ αντίστοιχα. Η διατριβή αξιολογεί την καταλληλόλητα του νέου πλαισίου για την πρόληψη και διαχείριση κρίσεων ως προς την επίτευξη των στόχων της Τραπεζικής Ένωσης, δηλ. την ενίσχυση της χρηματοπιστωτικής σταθερότητας και την προώθηση της χρηματοπιστωτικής ενοποίησης. Στην παρούσα διατριβή δίνεται μεγάλη έμφαση στο βαθμό που το νέο κανονιστικό πλαίσιο είναι δυνατό να ελαχιστοποιήσει τον κίνδυνο για τα κράτη-μέλη να αναλάβουν το κόστος (μελλοντικών) τραπεζικών κρίσεων. Επιπλέον, η διατριβή αξιολογεί τη συμβολή της Τραπεζικής Ένωσης στην ολοκλήρωση της ευρωπαϊκής τραπεζικής αγοράς μέσω της εφαρμογής στην ευρωζώνη ομοιόμορφων προσεγγίσεων σχετικά με την εποπτεία και εξυγίανση τραπεζικών ομίλων, η οποία θα μπορούσε να ωθήσει τους τραπεζικούς ομίλους να επεκτείνουν τις δραστηριότητές τους σε άλλα κράτη-μέλη.Η διατριβή καταλήγει στο συμπέρασμα ότι έχει επιτευχθεί σημαντική πρόοδος σε ό,τι αφορά την επίτευξη των προαναφερθέντων στόχων. Μολαταύτα, υπάρχει περιθώριο βελτίωσης προκειμένου να διασφαλιστεί ότι το ενωσιακό πλαίσιο πρόληψης και διαχείρισης κρίσεων θα είναι ικανό να αντιμετωπίσει δυνητικές απειλές για τη χρηματοπιστωτική σταθερότητα, περιλαμβανομένης μιας συστημικής κρίσης. Συγκεκριμένα, σε θεσμικό επίπεδο είναι απαραίτητη η πρόσθετη μεταφορά εξουσιών από εθνικό σε υπερεθνικό επίπεδο, ενώ σε κανονιστικό επίπεδο, χρειάζεται περαιτέρω εναρμόνιση των εθνικών δίκαιων, κυρίως στους τομείς της αφερεγγυότητας, καθώς και η υιοθέτηση ρυθμίσεων για τη διευκόλυνση μεταφοράς κεφαλαίων και ρευστότητας ανάμεσα στις οντότητες ενός τραπεζικού ομίλου. Τέλος, σε λειτουργικό επίπεδο, είναι αναγκαία η ολοκλήρωση της εκπόνησης σχεδίων εξυγίανσης από το ΕΣΕ και η ενίσχυση της διασυνοριακής συνεργασίας της ΕΚΤ και του ΕΣΕ με τις αντίστοιχες αρχές των άλλων κρατών-μελών της ΕΕ και των τρίτων χωρών.
Σύγκριση της διαδερμικής ηλεκτρικής διέγερσης (trancataneus electical nerve stimalation tens) και των μικρορευμάτων (microcurnet electrical nerve stimulation mens) στη φυσικοθεραπευτική αντιμετώπιση παθήσεων του ώμου
Authors: Βρούβα Σωτηρία
Published: September 2021

Συγκριτική αποτελεσματικότητα στον πόνο δύο μη φαρμακολογικών θεραπευτικών αγωγών (TENS ή MENS) σε ασθενείς με μερική ρήξη τενοντίου πετάλου. Μια τυχαιοποιημένη μελέτη.ΥΠΑΡΧΟΥΣΑ ΓΝΩΣΗ: Το κύριο χαρακτηριστικό μερικής ρήξης τενοντίου πετάλου είναι ο πόνος, ενώ η μυϊκή αδυναμία εμφανίζεται ως δευτερεύον χαρακτηριστικό, οδηγώντας σε περαιτέρω αναπηρία.ΣΚΟΠΟΣ: Διευκρίνισε την αποτελεσματικότητα της φυσιοθεραπευτικής παρέμβασης μέσω της Διαδερμικής Ηλεκτρικής Νευροδιέγερσης (TENS) ή της Διέγερσης με Μικρορεύματα (MENS) σε συνδυασμό με την Κινησιοθεραπεία σε ασθενείς με μερική ρήξη τενοντίου πετάλου .ΣΧΕΔΙΑΣΜΟΣ ΜΕΛΕΤΗΣ: Τυφλή τυχαιοποιημένη προοπτική μελέτη.ΠΡΟΣΔΙΟΡΙΣΜΟΣ: Περιελήφθησαν σαράντα δύο εξωτερικοί ασθενείς με μερική ρήξη στροφικού πετάλου που υποβάλλονταν σε συντηρητική θεραπεία, από το Γενικό Στρατιωτικό Νοσοκομείο Αθηνών 401 και το Πανεπιστημιακό Γενικό Νοσοκομείο «Αττικόν» κατά την περίοδο 2015-2017.ΜΕΘΟΔΟΙ: Οι ασθενείς αξιολογήθηκαν για πόνο και τα λειτουργικά ενοχλήματα χρησιμοποιώντας το ερωτηματολόγιο SPADI Pain and Disability, μαζί με μια κλίμακα βαθμολόγησης πόνου αριθμητικής κλίμακας (NRS) και το ερωτηματολόγιο EuroQoL-5 για την αξιολόγηση της ποιότητας ζωής. Στην πρώτη ομάδα εφαρμόστηκε MENS και κινησιοθεραπεία, ενώ η δεύτερη ομάδα ΤΕNS και κινησιοθεραπεία. Πραγματοποιήθηκαν τρεις μετρήσεις ως εξής: Η πρώτη αξιολόγηση πραγματοποιήθηκε κατά την πρώτη επίσκεψη ασθενούς. η δεύτερη μετά την ολοκλήρωση των φυσιοθεραπευτικών συνεδριών και η τρίτη, ένα τρίμηνο μετά την αρχική αξιολόγηση. Επανάληψη του υπερηχογραφήματος διεξήχθη τρεις μήνες μετά την ολοκλήρωση των θεραπευτικών συνεδριών προκειμένου να εκτιμηθεί η ανατομική εξέλιξη της ρήξης του στροφικού πετάλου.ΑΠΟΤΕΛΕΣΜΑΤΑ: Τα αποτελέσματα της ανάλυσης διακύμανσης επαναλαμβανόμενων μετρήσεων έδειξαν σημαντική βελτίωση στις βαθμολογίες πόνου, τη λειτουργικότητα και την ποιότητα ζωής των ασθενών (τιμές p <0,001). Η σύγκριση των δύο διαφορετικών μεθόδων ηλεκτροθεραπείας δεν έδειξε σημαντικές διαφορές (p-τιμές> 0,05), παρά το γεγονός ότι η ομάδα MENS είχε μεγαλύτερη βελτίωση στο επίπεδο πόνου, ενώ η ομάδα TENS σε αναπηρία και ποιότητα ζωής.ΣΥΜΠΕΡΑΣΜΑΤΑ: Η χρήση του MENS και του TENS φαίνεται να είναι εξίσου αποτελεσματική όσον αφορά την ανακούφιση από τον πόνο, τα λειτουργικά ενοχλήματα και τη βελτίωση της ποιότητας ζωής των ασθενών.Λέξεις-κλειδιά: πόνος; αναπηρία; μη φαρμακολογική θεραπεία;MENS; TENS; μερική ρήξη τενοντίου πετάλου.
Μελέτη των κατανομών δευτερογενών σωματιδίων σε εκτεταμένους ατμοσφαιρικούς καταιγισμούς που προκαλούνται από κοσμικά σωματίδια υψηλών ενεργειών
Authors: Ατρείδης Γεώργιος
Published: September 2021

Στην παρούσα διατριβή έγινε μελέτη των καταιγισμών των δευτερογενών σωματιδίων που δημιουργούνται στην ατμόσφαιρα, από την αλληλεπίδραση με αυτήν, υψηλής ενέργειας σωματιδίων της πρωτογενούς κοσμικής ακτινοβολίας, που καταφθάνει από το διάστημα. Οι καταιγισμοί αυτοί χαρακτηρίζονται ως «εκτεταμένοι ατμοσφαιρικοί καταιγισμοί» επειδή όταν φθάνουν στο επίπεδο του εδάφους, το μέτωπο ανάπτυξής τους έχει μεγάλη έκταση, έως και μερικά km2, και συνεπώς απαιτούνται πειραματικές διατάξεις με συστοιχίες ανιχνευτών για την κατευθείαν δειγματοληπτική καταγραφή των δευτερογενών σωματιδίων, κυρίως ηλεκτρονίων, ποζιτρονίων, φωτονίων και μιονίων. Τα πειραματικά δεδομένα που έχουν περιληφθεί στην παρούσα εργασία προέρχονται από το πείραμα διεθνούς συνεργασίας KASCADE, ενώ τα δεδομένα προσομοίωσης των καταιγισμών έγιναν μέσω του προγράμματος CORSIKA και τη χρησιμοποίηση του κόμβου GRID του ΑΠΘ. Η διατριβή αφορά στη μελέτη των χωρικών και ενεργειακών κατανομών των δευτερογενών σωματιδίων των εκτεταμένων ατμοσφαιρικών καταιγισμών, στην εξάρτησή τους από την ενέργεια και το είδος των πρωτογενών σωματιδίων που τους προκαλούν και στην εξάρτησή τους από τη γωνία εισόδου των σωματιδίων. Μελετάται επίσης, μέσω προσομοιώσεων, η παραγωγή φωτός Cherenkov στην ατμόσφαιρα κατά την ανάπτυξη των εκτεταμένων ατμοσφαιρικών καταιγισμών. Ένα μεγάλο τμήμα της διατριβής έχει να κάνει με την πυκνότητα της πλευρικής κατανομής των ηλεκτρονίων και μιονίων στους ατμοσφαιρικούς καταιγισμούς. Αρχικά παρουσιάζεται η θεωρητική μελέτη της μοντελοποίησης των πλευρικών κατανομών των σωματιδίων, και ειδικότερα του μοντέλου NKG που πρότειναν οι Nishimura-Kamata-Greisen. Στη συνέχεια με βάση τα πειραματικά δεδομένα και τα δεδομένα των προσομοιώσεων, προτείνεται μια βελτίωση του θεωρητικού μοντέλου NKG. Η βελτίωση αυτή έχει να κάνει με την παραμετροποίηση των εξισώσεων έτσι ώστε να προσαρμόζονται καλύτερα στα δεδομένα. Με τον τρόπο αυτό μπορούμε να δείξουμε μια μέθοδο η οποία συσχετίζει τις παραμέτρους του μοντέλου με την ενέργεια και τη μάζα των πρωτογενών κοσμικών σωματιδίων.
A recommender system for E-Tourism services
Authors: Τσέτσεκα Αθηνά
Published: September 2021

Η παρούσα διατριβή στοχεύει στην παροχή νέων, πρωτότυπων ιδεών για την έρευνα του προβλήματος παραγωγής προτάσεων μέσω της εισαγωγής μεθοδολογιών και τεχνικών ανάλυσης κειμένου και πολύπλοκων αποφάσεων και από τον ευρύτερο τομέα της ασαφούς λογικής στο ερευνητικό πεδίο των συστημάτων προτάσεων. Συλλέχθηκαν κριτικές από 43 ξενοδοχεία του Λονδίνου συνολικά 2.779 κριτικές οι οποίες τέθηκαν υπό επεξεργασία από το εργαλείο επεξεργασίας κειμένου KNIME από την εφαρμογή του οποίου υπολογίστηκε η σημαντικότητα που έχει δώσει κάθε χρήστης στις υπηρεσίες του ξενοδοχείου που έχει αναφέρει. Με χρήση της AHP για κάθε χρήστη υπολογίζονται οι προτιμήσεις του που αποτελούν το προφίλ του χρήστη. Το προφίλ των ξενοδοχείων δημιουργείται από το άθροισμα των αξιολογήσεων των πελατών που τα επισκέφτηκαν για κάθε υπηρεσία οι οποίες αποτελούνται από τις προτιμήσεις του πελάτη, το συναίσθημα του πελάτη για κάθε υπηρεσία όπως εκφράστηκε στην κριτική και τη χρονολογία κατά την οποία γράφτηκε μια κριτική κανονικοποιημένο με τον αριθμό των κριτικών κάθε ξενοδοχείου. Με τη μέθοδο ανάλυσης συναισθημάτων που αναπτύσσεται αποδίδεται ένας βαθμός συναισθήματος για κάθε υπηρεσία που αναφέρει κάθε χρήστης επιτρέποντας ακριβέστερη αξιολόγηση των υπηρεσιών που παρέχει κάθε ξενοδοχείο. Επίσης η ενσωμάτωση της χρονικής διάστασης στον τύπο παραγωγής προτάσεων επιτρέπει τη δυναμική παρακολούθηση της εξέλιξης της ποιότητας των παρεχόμενων υπηρεσιών από τα ξενοδοχεία. Για την αξιολόγηση της αποτελεσματικότητας του αλγορίθμου συλλέχθηκαν μέσω ερωτηματολογίου οι προτιμήσεις 207 πελατών ξενοδοχείων και πολλαπλασιάστηκαν οι προτιμήσεις κάθε χρήστη με το προφίλ κάθε ξενοδοχείου ώστε να υπολογιστούν τα σκορ κάθε ξενοδοχείου για κάθε χρήστη. Το ποσοστό αποτελεσματικότητας του προτεινόμενου αλγορίθμου είναι 73,4%.
Essays in industrial organization
Authors: Μπακαούκα Ελπινίκη
Published: September 2021

Μια κοινή επιχειρηματική πρακτική είναι η μεταφορά τεχνολογίας και εξειδίκευσης των επιχειρήσεων είτε στους προμηθευτές εισροών είτε στους πιθανούς ανταγωνιστές τελικών προϊόντων. Τέτοιες πρακτικές μπορούν να επηρεάσουν τη δομή της αγοράς και τους όρους των συμβολαίων τιμολόγησης των εισροών. Σκοπός της παρούσας διατριβής είναι η μελέτη τέτοιων πρακτικών και η συμβολή σε δύο κλάδους της βιβλιογραφίας της βιομηχανικής οργάνωσης: τη βιβλιογραφία για τη μεταφορά τεχνολογίας και την εξωτερική ανάθεση και τη βιβλιογραφία για τις κάθετες σχέσεις. Η μεταφορά τεχνολογίας μπορεί να λάβει είτε τη μορφή αδειοδότησης μιας τεχνολογίας παραγωγής είτε τη μορφή διάχυσης των αποτελεσμάτων των επενδύσεων σε έρευνα και ανάπτυξη (Ε&Α) μιας επιχείρησης. Η παρουσία κάθετα ολοκληρωμένων επιχειρήσεων στην αγορά μπορεί να επηρεάσει τόσο τους όρους των συμβολαίων τιμολόγησης των εισροών όσο και τα κίνητρα χορήγησης αδειών τεχνολογίας μίας επιχείρησης. Επίσης, η φύση των εισροών μπορεί να επηρεάσει σημαντικά τα κίνητρα διάχυσης των αποτελεσμάτων των επενδύσεων σε Ε&Α και η μορφή της τιμολόγησης των εισροών μπορεί να επηρεάσει σημαντικά τα κίνητρα των επιχειρήσεων για τη μεταφορά της τεχνολογίας.
Η χειρουργική αντιμετώπιση του εκφυλιστικού εντροπίου του κάτω βλεφάρου με την τεχνική των ραμμάτων εκστροφής και της έξω ταρσικής ταινίας
Authors: Νάκος Ηλίας
Published: September 2021

Η παρούσα μελέτη είναι μια προοπτική τυχαιοποιημένη κλινική μελέτη δύο τεχνικών για την χειρουργική αντιμετώπιση του εκφυλιστικού εντροπίου του κάτω βλεφάρου. Εφαρμόστηκε η τεχνική των ραμμάτων εκστροφής και η τεχνική της έξω ταρσικής ταινίας, προκειμένου να συγκριθούν τα αποτελέσματα της ανατομικής και λειτουργικής αποκατάστασης σε βάθος χρόνου και η συμβολή τους στη βελτίωση της ποιότητας της ζωής.Στη μελέτη συμμετείχαν 45 ασθενείς (54 βλέφαρα) με πρωτοπαθές εκφυλιστικό εντρόπιο του κάτω βλεφάρου. Με τυχαιοποιημένο τρόπο 28 βλέφαρα υποβλήθηκαν στην τεχνική των ραμμάτων εκστροφής και 26 υποβλήθηκαν στην τεχνική της έξω ταρσικής ταινίας. Κριτήρια αποκλεισμού αποτέλεσαν το ουλώδες εντρόπιο και η τυχόν προηγούμενη χειρουργική επέμβαση. Ως επιτυχημένο χειρουργικό αποτέλεσμα θεωρήθηκε η πλήρης εξάλειψη της έσω στροφής του βλεφαρικού χείλους του κάτω βλεφάρου και η ύφεση των συμπτωμάτων. Το Fisher's exact τεστ χρησιμοποιήθηκε για τη στατιστική ανάλυση του ποσοστού επιτυχίας - υποτροπής καθώς και για τη συσχέτιση με το φύλο, ενώ το Mann - Whitney U τεστ και η ανάλυση της λογιστικής παλινδρόμησης για τη συσχέτιση με την ηλικία. Το ερωτηματολόγιο NEI VFQ-25 χρησιμοποιήθηκε για τη μελέτη της ποιότητας ζωής και εφαρμόστηκε προεγχειρητικά και στους 6 μήνες μετεγχειρητικά. Αναλύθηκε με τη χρήση των Wilcoxon και Mann - Whitney U τεστ. Μετά από 6 μήνες παρακολούθησης, 25 βλέφαρα της ομάδας της έξω ταρσικής ταινίας (ποσοστό 96,2%) και 20 (ποσοστό 71,4%) της ομάδας των ραμμάτων εκστροφής είχαν επιτυχή χειρουργική έκβαση. Ένα βλέφαρο στην έξω ταρσική ταινία (ποσοστό 3,8%) και 8 στα ράμματα εκστροφής (ποσοστό 28,6%) είχαν μετεγχειρητική υποτροπή. Αυτά τα αποτελέσματα έδειξαν στατιστικά σημαντική διαφορά μεταξύ των δύο ομάδων (P = 0,025 < 0,05). Μετά από 12 μήνες παρακολούθησης, 23 βλέφαρα στην ομάδα της έξω ταρσικής ταινίας (ποσοστό 88,5%) και 16 βλέφαρα (ποσοστό 57,1%) στην ομάδα των ραμμάτων εκστροφής εμφάνιζαν το επιθυμητό αποτέλεσμα. Τρία βλέφαρα στην ομάδα της έξω ταρσικής ταινίας εμφάνισαν υποτροπή (ποσοστό 11,5%) και 12 στην ομάδα ES (ποσοστό 42,9%). Υπήρξε στατιστικά σημαντική διαφορά μεταξύ των δύο ομάδων (P = 0,015 < 0,05). Η ηλικία και το φύλο δεν επηρέασαν την επιτυχία της επέμβασης.Η ανάλυση του ερωτηματολογίου NEI VFQ-25 έδειξε στατιστικά σημαντική βελτίωση (P < 0,05) στις περισσότερες κατηγορίες της ποιότητας ζωής . Ομοίως, η σύγκριση των δύο τεχνικών στους 6 μήνες μετεγχειρητικά, δεν έδειξε στατιστικά σημαντικές διαφορές (P > 0,05) μεταξύ τους. Συμπερασματικά, συγκρίνοντας τις 2 τεχνικές, το ποσοστό επιτυχίας ήταν υψηλότερο στην τεχνική της έξω ταρσικής ταινίας με χαμηλότερα ποσοστά υποτροπής συγκριτικά με την μέθοδο των ραμμάτων εκστροφής. Η εκτίμηση της ποιότητας ζωής είχε παρόμοια βελτίωση στις 2 τεχνικές.
Ανάπτυξη νέων οργανικών υποκαταστατών και εφαρμογές σε βιώσιμα καταλυτικά συστήματα
Authors: Παπασταύρου Αργυρώ
Published: September 2021

Στην παρούσα διατριβή μελετάται η σύνθεση νέων οργανικών υποκαταστατών και η ανάπτυξη βιώσιμων καταλυτικών πρωτοκόλλων για την επίτευξη χρήσιμων οργανικών μετασχηματισμών. Στόχος της διατριβής είναι να συμβάλλει στην οικονομία ενέργειας, χρόνου, και αντιδραστηρίων, με προσανατολισμό την αειφόρο ανάπτυξη. Ο σκοπός αυτός εξυπηρετείται με δύο τρόπους, αφενός με τη σύνθεση των εν λόγω καταλυτικών συστημάτων, αφετέρου με την ανάπτυξη εκείνων των καταλυτικών πρωτοκόλλων που παρέχουν πρόσβαση στις οργανικές ενώσεις-στόχους.Ως προς τη σύνθεση των υποκαταστατών των ενεργών καταλυτικών κέντρων, συντέθηκαν: α) δέκα πρόδρομες ενώσεις Ν-ετεροκυκλικών καρβενίων, εκ των οποίων οι πέντε δεν έχουν αναφερθεί στη διεθνή βιβλιογραφία, και β) τρία παράγωγα της κινολιν-8-όλης, τα οποία επίσης δεν έχουν αναφερθεί στη διεθνή βιβλιογραφία.Ως προς την ανάπτυξη καινοτόμων, αειφόρων, καταλυτικών πρωτοκόλλων, στόχο αποτέλεσε η σύνθεση προπαργυλικών εστέρων, αξιοποιώντας ακραία αλκύνια και οργανοαλογονίδια, ενεργοποιώντας ταυτόχρονα το διοξείδιο του άνθρακα, μετατρέποντάς το, με τον τρόπο αυτό, από παραπροϊόν της ανθρωπογενούς δραστηριότητας σε χρήσιμη πρώτη ύλη. Ο εν λόγω μετασχηματισμός λαμβάνει χώρα για πρώτη φορά οργανοκαταλυτικά, χρησιμοποιώντας Ν-ετεροκυκλικά καρβένια ως καταλύτες. Με το συγκεκριμένο πρωτόκολλο συντέθηκαν δεκαοκτώ προπαργυλικοί εστέρες, εκ των οποίων τρεις δεν έχουν αναφερθεί στη διεθνή βιβλιογραφία.Τέλος, αναπτύχθηκε ένα καταλυτικό πρωτόκολλο για τη σύνθεση Ν-υποκατεστημένων παραγώγων του ιμιδαζολίου και του βενζιμιδαζολίου, αξιοποιώντας δύο νέα σύμπλοκα του χαλκού(ΙΙ) που συντέθηκαν από συνεργαζόμενη ερευνητική ομάδα. Με αυτό το πρωτόκολλο συντέθηκαν δέκα ενώσεις, γνωστές στη βιβλιογραφία, με ικανοποιητικές έως εξαιρετικές αποδόσεις.
Η τρισδιάστατη υπερηχογραφία και η μαγνητική τομογραφία στη διάγνωση των συγγενών ανωμαλιών του γυναικείου γεννητικού συστήματος
Authors: Κουγιουμτσίδου Άννα
Published: September 2021

Σκοπός αυτής της προοπτικής μελέτης ήταν η αξιολόγηση της διαγνωστικής αξιοπιστίας της υπερηχογραφίας τριών διαστάσεων στη διάγνωση των συγγενών δυσπλασιών του γυναικείου γεννητικού συστήματος σε σύγκριση με τα ευρήματα της λαπαροσκόπησης και της υστεροσκόπησης. Συνολικά συμπεριλήφθηκαν 62 γυναίκες με υπόνοια της συγγενούς ανωμαλίας της μήτρας. Για την περιγραφή και την ταξινόμηση των παθολογικών ευρημάτων χρησιμοποιήθηκε το σύστημα ταξινόμησης της ESHRE/ESGE. Όλες οι ασθενείς υποβλήθηκαν σε (1) 3D υπερηχογραφία και σε (2) υστεροσκόπηση και λαπαροσκόπηση για την επιβεβαίωση της τελικής διάγνωσης. Εξετάστηκε η συσχέτιση μεταξύ της 3D υπερηχογραφίας και της υστεροσκόπησης με την λαπαροσκόπηση σχετικά με τον τύπο και την ταξινόμηση της συγγενούς ανωμαλίας της μήτρας. Η τέλεια συμφωνία επιβεβαιώθηκε στις 61 περιπτώσεις, συμπεριλαμβανομένων όλων εκείνων με το διάφραγμα της μήτρας, την δύσμορφη μήτρα, την μήτρα διπλού σώματος, την μήτρα μονού σώματος και την απλαστική μήτρα και μία από τις δύο φυσιολογικές μήτρες. Για τη διάγνωση της μήτρας με διάφραγμα, η οποία ήταν η πιο συνηθισμένη ανωμαλία, η ευαισθησία της 3D US ήταν 100%, η ειδικότητα ήταν 92,3%, η PPV ήταν 98% και η NPV ήταν 100%, με δείκτη Κάππα 0,950. Για την μήτρα διπλού σώματος, την δύσμορφη μήτρα, την μήτρα μονού σώματος και την απλαστική μήτρα η ευαισθησία, η ειδικότητα, η PPV και η NPV ήταν 100%, με δείκτη Κάππα 1.00. Συνολικά, η 3D υπερηχογραφία παρουσιάζει τέλεια διαγνωστική ακρίβεια (δείκτης Kappa = 0,945) στην ανίχνευση των συγγενών ανωμαλιών της μήτρας. Η 3D υπερηχογραφία φαίνεται να αποτελεί μια πολύ ακριβή μέθοδο για τη διάγνωση των συγγενών ανωμαλιών της μήτρας.
Σύνθεση αμφίφιλων τρισυσταδικών τριπολυμερών που περιέχουν κατιοντογενή μονομερή, με την τεχνική πολυμερισμού RAFT
Authors: Σκανδάλης Αθανάσιος
Published: September 2021

Ο σκοπός της παρούσας μελέτης είναι η σύνθεση γραμμικών και αστεροειδών τρισυσταδικών τριπολυμερών, τα οποία περιέχουν μία κατιοντική συστάδα, με την τεχνική πολυμερισμού RAFT. Προετοιμάστηκαν γραμμικά τρισυσταδικά τριπολυμερή τύπου PDMAEMA-b-PLMA-b-POEGMA και PnBA-b-PNIPAM-b-PDMAEA και αστεροειδή συμπολυμερή τύπου (PDMAEMA)n(POEGMA)n, (PDMAEMA-b-POEGMA)n και (PDMAEMA)x(PLMA)y. Όλα τα συμπολυμερή που συντέθηκαν μετατράπηκαν σε ισχυρούς κατιοντικούς πολυηλεκτρολύτες με τεταρτοταγοποίηση των τριτοταγών αμινομάδων των κατιοντικών συστάδων (PDMAEMA ή PDMAEA). Ο μοριακός χαρακτηρισμός των συμπολυμερών πραγματοποιήθηκε με χρωματογραφία αποκλεισμού μεγεθών (SEC) και φασματοσκοπία πυρηνικού μαγνητικού συντονισμού πρωτονίου (1H-NMR). Ακολούθησε η διερεύνηση της αυτοοργάνωσης σε υδατικά διαλύματα όλων των συμπολυμερών που συντέθηκαν ως συνάρτηση μεταβολών του pH, της θερμοκρασία και της ιοντικής ισχύος με δυναμική, στατική και ηλεκτροφορητική σκέδαση φωτός (DLS, SLS, ELS), φασματοσκοπία φθορισμού (FS), μικροσκοπία ατομικής δύναμης (AFM) και ηλεκτρονική μικροσκοπία σάρωσης και διέλευσης (SEM, TEM). Μελετήθηκε επίσης η ικανότητα των μικκυλίων των τριπολυμερών QPDMAEMA-b-PLMA-b-POEGMA να αλληλεπιδούν με DNA και ινσουλίνη. Η ικανότητα σύμπλεξης των τριπολυμερών με DNA και ινσουλίνη πιστοποιήθηκε με φασματοσκοπία υπεριώδους-ορατού (UV-Vis), και FS ενώ ο χαρακτηρισμός των συμπλόκων πραγματοποιήθηκε με DLS, SLS, ELS and cryo-TEM. Οι νανοδομές που σχηματίζει το PnBA-b-PNIPAM-b-PDMAEA, πρίν και μετά την τεταρτοταγοποίηση, χρησιμοποιήθηκαν επίσης ως φορείς για τη μεταφορά DNA και τα σύμπλοκα που σχηματίστηκαν μελετήθηκαν με τις μεθόδους που αναφέρθηκαν παραπάνω.
Χρήση μοριακής δυναμικής σε συνδυασμό με φασματοσκοπία NMR για την πρόταση σύνθεσης βιοδραστικών μορίων και συστημάτων μεταφοράς τους
Authors: Ανδρεαδέλης Ιωάννης
Published: September 2021

Στην παρούσα διατριβή μελετήθηκε ο ρόλος της συμπλοκοποίησης φυσικών και φαρμακευτικών μορίων με αποδεδειγμένη ευεργετική δράση στην υγεία με τη 2-υδροξυπροπυλο-β-κυκλοδεξτρίνη (HP-β-CD ή 2HP-β-CD). Τα σύμπλοκα όλων των ενώσεων ταυτοποιήθηκαν με χρήση φασματομετρίας ESI QTOF HRMS. Στο πρώτο τμήμα της διδακτορικής διατριβής, περιγράφονται οι υπολογισμοί μοριακών αλληλεπιδράσεων κατά τη σύμπλεξη μεταξύ των φυσικών προϊόντων καφεϊκού και του ροσμαρινικού οξέος εντός της HP-β-CD χρησιμοποιώντας συνδυασμό φασματοσκοπίας NMR υγρής και στερεής κατάστασης (ssNMR) και μοριακής μοντελοποίησης. Οι μεταβολές των χημικών μετατοπίσεων ανιχνεύθησαν κατά τη σύμπλεξη στα φάσματα άνθρακα περιστροφής υπό μαγική γωνία και χρήσης διασταυρούμενης πόλωσης 13C CP/MAS καθώς και πρωτονίων στα υψηλής διακριτικής ικανότητας σε διάλυμα φασμάτων 1Η NMR. Τα αποτελέσματα των πειραμάτων αυτών συμπληρούμενα και με αυτά των δύο διαστάσεων 2D NOESY, αποσαφήνισαν τον προσανατολισμό και τις διαμορφώσεις που λαμβάνουν τα φυσικά προϊόντα εντός της υπό μελέτη κυκλοδεξτρίνης. Διεξήχθηκαν επίσης πειράματα μοριακής δυναμικής και θερμιδομετρίας ισοθερμικής τιτλοδότησης (ITC) για τη διερεύνηση μέσω θερμοδυναμικών παραμέτρων της σταθερότητας των δημιουργούμενων συμπλόκων και του βαθμού υποκατάστασης της κυκλοδεξτρίνης. Στο δεύτερο τμήμα της διατριβής, μελετήθηκε η συμπλοκοποίηση του ΑΤ1 ανταγωνιστή και αντιυπερτασικού φαρμάκου της καντεσαρτάνης (CAN) και του προφαρμάκου του σιλεξετίλης της καντεσαρτάνης (CC) με την HP-β-CD. Τα αποτελέσματα 13C CP/MAS έδειξαν ευρείες κορυφές ειδικά στην αρωματική περιοχή, επιβεβαιώνοντας έτσι τις ισχυρές αλληλεπιδράσεις μεταξύ κυκλοδεξτρίνης και CAN ή CC. Αυτή η πειραματική παρατήρηση συμφωνεί με τις in silico προσομοιώσεις μοριακής δυναμικής MD και τους υπολογισμούς κβαντομηχανικής. Τα συντιθέμενα σύμπλοκα αξιολογήθηκαν βιολογικά in vitro τα οποία κατέδειξαν ισχυρότερη ανταγωνιστική δράση του συμπλόκου με την CAN έναντι αυτού της CC. Το ενδιαφέρον αυτό αποτέλεσμα συμφωνεί με τους θεωρητικούς υπολογισμούς της ελεύθερης ενέργειας, οι οποίοι προβλέπουν την αποτελεσματικότερη δέσμευση με τη CC σε αντίθεση με αυτην της CAN. Επομένως η CC δεν αποδεσμεύεται εύκολα από την HP-β-CD και δεν μπορεί να αποτελέσει νέα φαρμακοτεχνική μορφή. Το αντίθετο συμβαίνει με το φάρμακο CAN το οποίο μπορεί να αποτελέσει μια νέα βελτιωμένη φαρμακοτεχνική μορφή κατά της υπέρτασης.
Οικολογική διαχείριση χαρτιού στην αστική Περιφέρεια Αττικής
Authors: Πασσάς Ξενοφών
Published: September 2021

Σκοπός της παρούσας διατριβής είναι να εξεταστούν οι παράγοντες που επιδρούν στη συμπεριφορά απέναντι στην ανακύκλωση χαρτιού, από την πλευρά των ηλικιωμένων.Για την εκπλήρωση του σκοπού της έρευνας επελέγη η ποσοτική έρευνα, μέσω διαμοιρασμού ερωτηματολογίων σε άτομα τρίτης ηλικίας στην Περιφέρεια Αττικής. Το δείγμα της έρευνας αποτελούν 375 ηλικιωμένοι από τα ΚΑΠΗ των Δήμων Αιγάλεω και Χαϊδαρίου. Το ερωτηματολόγιο περιλαμβάνει παράγοντες που εντοπίζονται στο μοντέλο προσχεδιασμένης συμπεριφοράς (στάσεις, υποκειμενικά πρότυπα, αντιληπτός συμπεριφορικός έλεγχος, πρόθεση και συμπεριφορά απέναντι στην ανακύκλωση χαρτιού), αλλά και επιπλέον παράγοντες που έχουν συμπεριληφθεί στο μοντέλο σε πρόσφατες έρευνες (ηθικά πρότυπα, καταστασιακοί παράγοντες και αντιληπτές συνέπειες). Χρησιμοποιήθηκαν τόσο μέθοδοι περιγραφικής, όσο και επαγωγικής στατιστικής για να διαπιστωθούν οι παράγοντες που επιδρούν σε σημαντικό βαθμό στη συμπεριφορά απέναντι στην ανακύκλωση χαρτιού των ηλικιωμένων. Όπως προέκυψε από τα περιγραφικά στατιστικά, οι ηλικιωμένοι του δείγματος έχουν κατά μέσο όρο θετικές στάσεις απέναντι στην ανακύκλωση χαρτιού, αντιλαμβάνονται ιδιαιτέρως θετικά την επίπτωση της ανακύκλωσης χαρτιού και δεν μοιάζουν να θεωρούν πως υπάρχουν σημαντικά εμπόδια στην ανακύκλωση χαρτιού. Μολαταύτα, δεν μοιάζουν να καθοδηγούνται σημαντικά από τα υποκειμενικά/ηθικά πρότυπα και από τον αντιληπτό συμπεριφορικό τους έλεγχο. Επιπλέον, ενώ η πρόθεση για ανακύκλωση χαρτιού μοιάζει να είναι υψηλή, αυτό δεν μεταφράζεται αντίστοιχα στην τρέχουσα συμπεριφορά των ηλικιωμένων. Μέσω της ανάλυσης συσχέτισης, προέκυψε ότι όλοι παράγοντες, συμπεριλαμβανομένης της πρόθεσης συσχετίζονται σε σημαντικό βαθμό στην συμπεριφορά απέναντι στην ανακύκλωση. Μέσω των παλινδρομήσεων που διενεργήθηκαν, η συμπεριφορά απέναντι στην ανακύκλωση μοιάζει να προσδιορίζεται σε όλες τις περιπτώσεις από την πρόθεση για ανακύκλωση και τον αντιληπτό συμπεριφορικό έλεγχο, αλλά και το μορφωτικό επίπεδο και μηνιαίο οικογενειακό εισόδημα των ηλικιωμένων. Το δομικό μοντέλο εξισώσεων που αναπτύχθηκε έδειξε ότι όλοι οι παράγοντες επιδρούν σε σημαντικό βαθμό στην πρόθεση για ανακύκλωση, ενώ η πρόθεση για ανακύκλωση επηρεάζει τη συμπεριφορά απέναντι στην ανακύκλωση χαρτιού από την πλευρά των ηλικιωμένων.Η παρούσα διατριβή συνεισφέρει στη γνώση που παρέχει αναφορικά με τη συμπεριφορά απέναντι σε συγκεκριμένη κατηγορία υλικού, το χαρτί και σε συγκεκριμένη ηλικιακή ομάδα του πληθυσμού, τους ηλικιωμένους. Αν και υπάρχουν λίγες πρόσφατες έρευνες που συμπεριλαμβάνουν τη συμπεριφορά απέναντι στην ανακύκλωση χαρτιού ως εξαρτημένη μεταβλητή που έχει μελετηθεί, δεν υπάρχει εντούτοις έρευνα που να εστιάζει συγκεκριμένα στους ηλικιωμένους. Συνεπώς, η παρούσα διατριβή, συνεισφέρει στην υπάρχουσα βιβλιογραφία αναφορικά με τη συμπεριφορά απέναντι στην ανακύκλωση και αποτελεί τη βάση για την περαιτέρω διαμόρφωση προτάσεων πρακτικής εφαρμογής, για να μπορέσει να ενισχυθεί η ανακύκλωση χαρτιού από την πλευρά των ηλικιωμένων, δεδομένων των περιορισμών που ενδέχεται να αντιμετωπίζουν.
Tailored laser wave packets for advanced micro-structuring of materials
Authors: Μανουσιδάκη Μαρία
Published: September 2021

Σε αυτή τη διδακτορική μελέτη κυματοπακέτα φωτός διαμορφώνονται πειραματικά στο χώρο για την παραγωγή καινοτόμων δεσμών λέιζερ με ρυθμιζόμενα οπτικά χαρακτηριστικά, τα οποία δυναμικά θα μπορούν να χρησιμοποιηθούν για την προσαρμοσμένη μικρο-διαμόρφωση φωτοευαίσθητων υλικών χρησιμοποιώντας την τεχνική Άμεσης Εγγραφής με Λέιζερ και του Πολυφωτονικού Πολυμερισμού. Παρόλο το γεγονός ότι η τεχνική άμεσης εγγραφής με λέιζερ έχει καθιερωθεί ως μία ισχυρή μέθοδος για πολλές εφαρμογές, επιτρέποντας την κατασκευή μίκρο- και νάνο-δομών υψηλής ευκρίνειας, ταυτόχρονα θέτει την κατασκευή δομών μεγάλης κλίμακας ως μία σημαντικά χρονοβόρα διαδικασία. Οι σύγχρονες απαιτήσεις για γρήγορη κατασκευή δομών, μαζική παραγωγή και δομές μεγάλης κλίμακας οδηγούν στην ανάγκη άμεσων λύσεων. Για αυτό στο πλάισιο αυτής της διδακτορικής μελέτης, καινοτόμες τεχνικές κατασκευής μικροδομών, συμπεριλαμβάνοντας νέες διαμορφωμένες δέσμες λέιζερ, ολογραφική λιθογραφία και κατάλληλη διαμόρφωση του εστιακού πεδίου με στόχο την εξειδικευμένη και ελεγχόμενη επεξεργασία υλικών, αναπτύσσονται και εφαρμόζονται. Η διατριβή αυτή ξεκινάει με την μελέτη των καινοτόμων επιταχυνόμενων ring-Airy δεσμών, οι οποίες λόγω της μοναδικής τους ιδιότητας να αυτοεστιάζονται, μπορούν να μεταφέρουν ισχυρές εντάσεις στο σημείο της εστίασης τους. Τέτοιες δέσμες με ελεγχόμενα χαρακτηριστικά παράχθηκαν πειραματικά και χρησιμποιήθηκαν για την κατασκευή τρισδιάστατων δομών υψηλής ευκρίνειας μέσω πολυφωτονικού πολυμερισμού. Παράλληλα, αποδεικνύεται ότι αυτές οι παραξονικές δέσμες μπορούν να χρησιμοποιηθούν για την κατασκευή δομών στο όριο του μήκους κύματος. Μία σημαντική παράμετρος στην επεξεργασία υλικών με λέιζερ είναι η πλήρης αντίληψη των νόμων που διέπουν την διαμόρφωση των φυσικών διαστάσεων του όγκου της εστίας κατά τον πολυμερισμό. Για αυτό το λόγω, η διατριβή αυτή συνεχίζει με τη μελέτη της επίδρασης της έντασης και χρόνου έκθεσης κατά την δημιουργία εστιακών όγκων μεγάλου μήκους κατά των πολυφωτονικό πολυμερισμό. Τέλος, μία ευέλικτη ολογραφική μέθοδος διαμόρφωσης της εστίας στις τρεις διαστάσεις παρουσιάζεται και εφαρμόζεται στον πολυφωτονικό πολυμερισμό. Η μέθοδος αυτή επιτυγχάνει σημαντική μείωση του συνολικού χρόνου που απαιτείται για την κατασκευή δομών μέχρι και δύο τάξεις μεγέθους συγκριτικά με την κοινή τεχνική άμεσης εγγραφής με λέιζερ.
Ρύθμιση της αντιγονοπαρουσίασης από τα μόρια τάξης Ι του μείζονος συμπλέγματος ιστοσυμβατότητας, μέσω μεταβολών στην ενδοκυττάρια παραγωγή αντιγονικών επιτόπων
Authors: Κουμάντου Δέσποινα
Published: September 2021

Τα καρκινικά κύτταρα, προκειμένου να διαφύγουν της ανοσιακής επιτήρησης, τροποποιούν τη λειτουργία του μονοπατιού αντιγονοπαρουσίασης τάξης Ι οδηγώντας σε μη αποτελεσματική παρουσίαση αντιγονικών επιτόπων και ανθεκτικότητα στην ανοσοθεραπεία. Συνεπώς, η ρύθμιση της αντιγονοπαρουσίασης με σκοπό την παραγωγή νέων επιτόπων αποτελεί έναν πιθανό στόχο για την ενίσχυση της ανοσογονικότητας του όγκου. Η αμινοπεπτιδάση ERAP1 είναι ένα ένζυμο του ενδοπλασματικού δικτύου το οποίο καταλύει την υδρόλυση πεπτιδίων τα οποία προσδένονται στα μόρια ιστοσυμβατότητας τάξης I συμβάλλοντας έτσι στο σχηματισμό του ανοσοπεπτιδιώματος. Στην παρούσα διατριβή διερευνήσαμε την πιθανή μεταβολή του ανοσοπεπτιδιώματος ύστερα από χημική αναστολή της ERAP1 και προκειμένου να εξετάσουμε τη συγκεκριμένη υπόθεση, επιδράσαμε στην κυτταρική σειρά μεταστατικού κακοήθους μελανώματος Α375 με την ένωση DG013A, έναν ισχυρό αναστολέα της ERAP1. Τα πεπτίδια τα οποία προσδένονται στα MHCI απομονώθηκαν με χρωματογραφία ανοσοσυγγένειας και οι αλληλουχίες τους προσδιορίστηκαν με υγρή χρωματογραφία και διπλή φασματομετρία μάζας. Η παρουσία του αναστολέα προκάλεσε ποιοτικές και ποσοτικές μεταβολές στο ανασοπεπτιδιώμα των κυττάρων χωρίς όμως να μεταβάλλει τα επίπεδα έκφρασης των MHCI στην επιφάνεια των κυττάρων. Τα νέα πεπτίδια που παρουσιάστηκαν εμφανίζουν διαφορές στο μήκος και την αλληλουχία τους αλλά διατηρούν τα μοτίβα πρόσδεσης στα MHCI. Η αναστολή της ERAP1 είχε ως αποτέλεσμα την αντικατάσταση μη βέλτιστων επιτόπων με πεπτίδια τα οποία αναμένεται να προσδένονται ισχυρά στα MHCI αποκαλύπτοντας πιθανή καταστρεπτική δράση της ERAP1 στη συγκεκριμένη κυτταρική σειρά. Συνολικά, τα αποτελέσματα της συγκεκριμένης μελέτης αποτελούν ένδειξη ότι η χημική αναστολή της ERAP1 αποτελεί μία βιώσιμη προσέγγιση τροποποίησης του ανοσοπεπτιδιώματος με πιθανές εφαρμογές στην ανοσοθεραπεία του καρκίνου.
Το ζήτημα του κράτους στην πολιτική σκέψη του Μιχαήλ Μπακούνιν
Authors: Σταυρουλάκης Εμμανουήλ
Published: September 2021

Αντικείμενο της διδακτορικής εργασίας είναι το ζήτημα του κράτους όπως αυτό τίθεται στην πολιτική σκέψη του Μιχαήλ Μπακούνιν. Η διδακτορική εργασία διαιρείται σε πέντε κεφάλαια, τα οποία είναι λογικά συνδεδεμένα μεταξύ τους. Ο σκοπός του πρώτου κεφαλαίου είναι ο εντοπισμός και η ανάλυση των πολυεπίπεδων θεωρητικών και μεθοδολογικών προϋποθέσεων της κριτικής του Μπακούνιν προς το κράτος. Επί τη βάσει των προϋποθέσεων αυτών, ο Μπακούνιν απορρίπτει το κράτος εν γένει, όπως και το κράτος της αστικής δημοκρατίας. Το ερευνητικό ενδιαφέρον στρέφεται, εν συνεχεία, προς την κατάδειξη της θεωρητικής σύγκρουσης ανάμεσα στον Μπακούνιν και τους Karl Marx/Friedrich Engels αναφορικά με τη μαρξική ιδέα του σοσιαλιστικού κράτους της δικτατορίας του προλεταριάτου. Το τελευταίο κεφάλαιο της διατριβής είναι αφιερωμένο στην κριτική μελέτη των μπακουνικών ιδεωδών του ακρατικού σοσιαλισμού και του αναρχικού ομοσπονδισμού.
Θεσμική μεταρρύθμιση και καλλιτεχνική αλλαγή
Authors: Δημακοπούλου Γαρυφαλλιά-Χριστίνα
Published: September 2021

Η παρούσα διατριβή ερευνά την διαδικασία του θεσμικού μετασχηματισμού της ΑΣΚΤ κατά την περίοδο 1910-1937 καθώς και τον τρόπο με τον οποίο αυτός σχετίζεται με ευρύτερες μετατοπίσεις στην ιστορία της νεοελληνικής τέχνης. Η έρευνά μου επικεντρώνεται σε δύο πτυχές της ιστορίας της ΑΣΚΤ. Η πρώτη έχει να κάνει με μια αλυσίδα θεσμικών μεταρρυθμίσεων οι οποίες τροποποίησαν το πρόγραμμα σπουδών της ΑΣΚΤ καθώς και το θεσμικό της status, το οποίο έως την δεκαετία του 1930 είχε προσεγγίσει τις προδιαγραφές μιας ευρωπαϊκού τύπου καλλιτεχνικής ακαδημίας. Τούτη η μακρά διαδικασία ξεκίνησε το 1910 με την διοικητική απόσπαση της ΑΣΚΤ από το Πολυτεχνείο και με μια νέα αυτόνομη διεύθυνση υπό τον Γεώργιο Ιακωβίδη. Ο κύκλος της κλείνει το 1930 με μια νέα φιλόδοξη αναδιοργάνωση, η οποία προωθήθηκε από την κυβέρνηση των Φιλελευθέρων και υλοποιήθηκε από τον νέο διευθυντή της ΑΣΚΤ, Κώστα Δημητριάδη. Το αναδιοργανωτικό σχέδιο του Δημητριάδη εντάσσεται οργανικά στο πολιτικό πρόγραμμα της κυβέρνησης των Φιλελευθέρων για αστικό εκσυγχρονισμό και συγκροτήθηκε στην βάση ενός διακηρυγμένου καλλιτεχνικού προτάγματος που στόχευε στον εκσυγχρονισμό της νεοελληνικής τέχνης και στην ανάδειξη της εθνικής της ιδιαιτερότητας. Ήταν οι ιδεολογικές επιταγές του αστικού εκσυγχρονισμού που επέβαλλαν την φιλελευθεροποίηση του παλαιού ακαδημαϊκού curriculum και την αναθεώρησή του σύμφωνα με δύο κεντρικές ορίζουσες που αποτέλεσαν την βάση του αναδιοργανωτικού σχεδίου του Δημητριάδη: αφενός ανάδειξη του εθνικού χαρακτήρα και αφετέρου ανάπτυξη του έμφυτου ατομικού ταλέντου. Η βασική θέση της διατριβής είναι ότι η αναδιοργάνωση του 1930, παρά το φιλελεύθερο προφίλ της, υπήρξε στην ουσία της μια ακαδημαϊκή αναδιοργάνωση, η οποία δεν συνδέεται με την εισαγωγή ριζοσπαστικών νεωτερικών προτύπων και μπορεί να ερμηνευτεί ως μια εκδοχή συντηρητικού μοντερνισμού. Η δεύτερη όψη της ιστορίας της ΑΣΚΤ που εξετάζει αυτή η διατριβή είναι αυτή καθ’ αυτή η καλλιτεχνική διδασκαλία και ο τρόπος με τον οποίο αυτή συγκροτήθηκε υπό τους νέους όρους που διαμόρφωσε η αναδιοργάνωση του 1930. Εδώ οι διδασκαλίες των Κωστή Παρθένη και Ουμβέρτου Αργυρού επιλέγονται και εξετάζονται ως δύο αντίπαλες εκδοχές διαχείρισης της καλλιτεχνικής ατομικότητας στο πλαίσιο της επίσημης καλλιτεχνικής εκπαίδευσης. Η διαρκής ένταση μεταξύ ακαδημαϊκής πειθάρχησης και αδέσμευτης ατομικής καλλιτεχνικής έκφρασης ‒ένταση η οποία διέπει ολόκληρο το αναδιοργανωτικό εγχείρημα του Δημητριάδη‒ αντανακλάται στην αντιπαράθεση αυτών των δύο εργαστηρίων, στο περιβάλλον των οποίων τα νεωτερικά και φιλελεύθερα όρια της αναδιοργάνωσης του 1930 κυρίως δοκιμάστηκαν.
Μετανάστευση και παλιννόστηση νέων Ελλήνων επιστημόνων
Authors: Σταυριανάκης Στυλιανός
Published: September 2021

Τα τελευταία χρόνια παρατηρείται ένα έντονο κύμα μετανάστευσης Ελλήνων στο εξωτερικό. Πολλοί είναι άτομα νέα σε ηλικία με υψηλό επίπεδο εκπαίδευσης. Ο αριθμός τους εμφανίζεται μετά το 2009 να σημειώνει σημαντική αύξηση. Το ζήτημα αυτό απασχολεί έντονα τόσο την επιστημονική κοινότητα όσο και την Ελληνική κοινωνία γενικότερα. Ωστόσο, το ζήτημα αυτό δεν απασχολεί τη χώρα για πρώτη φορά καθώς η Ελλάδα αποτέλεσε χώρα αποστολής ενός σημαντικού αριθμού πολιτών της στο εξωτερικό και στο παρελθόν (τέτοιου είδους μεταναστευτικές ροές είχαν κάνει την εμφάνισή τους στην Ελλάδα ήδη από τα τέλη του 19ου αι.). Παράλληλα, όμως, με τον σημαντικό αριθμό Ελλήνων που μεταναστεύει στο εξωτερικό, παρατηρείται ταυτόχρονα και επιστροφή στην Ελλάδα, με σκοπό την μόνιμη εγκατάστασή του στη χώρα, ενός μικρότερου αριθμού Ελλήνων που βρίσκονταν στο εξωτερικό (όπως αντίστοιχα συνέβη και στο παρελθόν, πχ. τις δεκαετίες του ’60 και ’70). Έτσι, η παρούσα εξερχόμενη μετανάστευση από τη χώρα αντισταθμίζεται μερικώς από μια αντίστροφη εισροή παλιννοστησάντων. Η ευρύτερη περιοχή της Αθήνας έχει αναδειχθεί τόσο ως βασικός τόπος καταγωγής των σύγχρονων Ελλήνων εξερχόμενων μεταναστών από τη χώρα, όσο και εγκατάστασης των Ελλήνων παλιννοστησάντων που επιστρέφουν από το εξωτερικό. Η μετανάστευση αποτελεί ένα δημογραφικό και εντόνως χωρικό φαινόμενο το οποίο αποτελεί αντικείμενο μελέτης εδώ και αρκετές δεκαετίες. Η μετανάστευση ατόμων με υψηλές δεξιότητες, ειδικότερα, απασχολεί αρκετές χώρες παγκοσμίως, καθώς επιφέρει πλήθος επιπτώσεων (τόσο θετικές όσο και αρνητικές) στις χώρες αποστολής των μεταναστών. Η παρούσα διατριβή αποτελεί μία προσπάθεια συστηματικής μελέτης του φαινομένου της σύγχρονης εξερχόμενης μετανάστευσης των νέων σε ηλικία Ελλήνων επιστημόνων από τη χώρα, καταγραφής των βασικών χαρακτηριστικών της παλιννόστησης που καταγράφεται παράλληλα προς αυτή ─ως φαινομένου άμεσα συνδεδεμένου με το πρώτο─ και τέλος, ανίχνευσης ορισμένων από τις σημαντικότερες κοινωνικοδημογραφικές επιπτώσεις που έχει η εξέλιξη των παραπάνω σύνθετων φαινομένων στην περιοχή μελέτης, δηλαδή στην ευρύτερη περιοχή της πρωτεύουσας. Τα ευρήματα της παρούσας διατριβής στηρίζονται πέραν των διαθέσιμων βιβλιογραφικών πηγών σε πρωτογενή έρευνα που διεξήχθη από τον συγγραφέα.
EL DIARIO DE ADÁN Y EVA DE LA MANO DE MARK TWAIN Y GIOCONDA BELLI.
Authors: Caballero Wangüemert María
Published: September 2021

Dado que en Europa prevalece la tradición cultural judeocristiana, las alusiones a Adán y a Eva posteriores a la Biblia son muy abundantes. En este artículo se presentará un análisis de cómo aparecen estas dos figuras en la obra de Gioconda Belli y Mar Twain desde un punto de vista antropológica. Este estudio es interesante porque ambas obras ofrecen dos perspectivas completamente distintas del mito bíblico.
IL MITO DELLA GRANDE MADRE: UNA POSSIBILITÀ DI LETTURA DI POESIA IN FORMA DI ROSA DI PASOLINI.
Authors: Marzio Anna
Published: September 2021

Per Pasolini il titolo racchiude l’essenza della poesía o raccolta. Verra qui analizzato il significato di “poesia in forma di rosa” analizando le sue poesie. Rosa come richiamo alla figura materna ma nascondere anche significati esoterici o símbolo di perfezione, talismano contro il male o símbolo alchemico. Ma l’autore probabilmente si riferisce alla rosa come símbolo di rigenerazione.
DO MATRICÍDIO À ETERNIDADE: CAMILO CASTELO BRANCO
Authors: Hernandes Raphael Parra , Pavanelo Luciene Marie
Published: September 2021

Quando pensamos em Camilo Castelo Branco imediatamente vem Amor de Perdição no nosso imaginário. Porém, Camilo não é só o autor ultrarromântico como a maioria dos leitores o conhece e a crítica literária tradicional o classifica. O objetivo principal deste artigo é mostrar uma face menos conhecida de Camilo. Com Maria, não me mates, que sou tua mãe!, um folheto de cordel, baseado em um fato real e seu primeiro best-seller, Camilo demonstra a importância do uso do discurso sensacionalista para vender, por meio da confusão entre vida e arte, real e ficção. Através de um suposto matricídio usa sua imaginação para mostrar que o que está em volta do crime é tão ou mais importante que o próprio crime.
LITERATURA AFRO-BRASILEIRA E SUAS INTERFACES
Authors: Silva Elen Karla Sousa da
Published: September 2021

Há contrários e adeptos no que se refere à classificação da Literatura Afrodescendente, Negra, Negro-brasileira ou Afro-brasileira. Essa contenda se estabelece quando os/as autores/as negros/as são evidenciados/as. Salientamos que os que se opõem à utilização das variadas terminologias argumentam que a especificação é problemática, pois insinua um julgamento ou uma estigmatização da literatura produzida por negros/as, acarretando dano ao reconhecimento da mesma. Desse modo, apresentamos algumas reflexões sobre a Literatura Afro-Brasileira, a partir da escrita de Conceição Evaristo. No que concerne a esse conceito abordamos, preliminarmente, a perspectiva adotada por Zilá Bernd (1987; 1988a; 1988b; 2003),além de apresentar algumas considerações realizadas por pesquisadores/as e autores/as contemporâneos/as dedicados/as aos estudos de Literatura Afro-brasileira, como Cuti (2010; 2011), Eduardo de Assis Duarte (2008; 2010; 2011) e outros/as, elencados ao longo deste estudo.
The Fourier transform infrared spectroscopy from Diplazium esculentum and Rivina humilis analysis to reveals the existence of necessary components in oil palm plantations of Ganoderma boninense control
Authors: Saragih Wismaroh Sanniwati , Purba EDISON , LISNAWITA Lisnawita , BASYUNI MOHAMMAD
Published: September 2021

Abstract. Saragih WS, Purba E, Lisnawita, Basyuni M. 2021. The Fourier transform infrared spectroscopy from Diplazium esculentum and Rivina humilis analysis reveals necessary components in oil palm plantations of Ganoderma boninense control. Biodiversitas 22: 3645-3651. The Fourier transform infrared spectroscopy (FTIR) has been widely utilized for biological samples and biomolecular characterization. We aim to identify Ganoderma boninense through FTIR and obtain a functional group that can facilitate early basal stem rot detection. Here, positive control (KP) was not inoculated with G. boninense and negative control (KN) was inoculated with G. boninense. However, the treatment samples, Diplazium esculentum leaf extract, Rivina humilis leaf extract, and fungicide treatment, were not inoculated with G. boninense. The positive control oil-palm leaf samples exhibited spectral bands similar to those in the D. esculentum extract, R. humilis extract, and fungicide treatment. Strong bonds were observed at wavelengths 3379 cm-1, 2927 cm-1, 1639 cm-1, and 1056 cm-1. Others were moderate to weak, except the negative control samples with strong bonds at 2044 cm-1. This indicates amine N-H functional groups, alkane functional group C-H, functional group alkene C=C, C-O, functional group ester, and functional group isothiocyanate N=C=S (C4H5NS or CH2 = CHCH2N=C=S). The FTIR plot result denotes G. boninense through N=C=S Isothiocyanate functional group presence at 2140-1990 cm-1. This unique structure is only found in infected oil-palm leaf tissues of G. boninense. Our study suggests that FTIR spectroscopy is more beneficial than conventional methods in early detection of G. boninense infection in oil palm.
Next-generation sequencing-based Actinobacteria community associated with Callyspongia sp. from Kepulauan Seribu Marine National Park, Jakarta, Indonesia
Authors: RETNOWATI DWI , SOLIHIN DEDY DURYADI , GHULAMAHDI MUNIF , LESTARI YULIN
Published: September 2021

Abstract. Retnowati D, Solihin DD, Ghulamahdi M, Lestari. 2021. Next-generation sequencing-based Actinobacteria community associated with Callyspongia sp. from Kepulauan Seribu Marine National Park, Jakarta, Indonesia. Biodiversitas 22: 3702-3708. Sponges are sessile benthic filter-feeding animals, which harbor numerous microbes. The enormous community and abundance of sponge-associated actinobacteria envisage sponges as hot spots of microbes. The metagenomic approach with Next Generation Sequencing (NGS) technology was used to investigate the actinobacteria community of Callyspongia sp. collected from Kepulauan Seribu Marine National Park, Indonesia. Fourteen actinobacteria families were found associated with the sponge. Among them, Microbacteriaceae was the most dominant family. The community of actinobacteria was higher than that of the culturable method from our previous study. The research showed that a metagenomic approach using NGS technology reveals better information regarding the actinobacteria community associated with Callyspongia sp.